ฮั่งเส็งปิดพุ่ง 252.61 จุด รับมุมมองบวกหนี้กรีซ
ฮั่งเส็งปิดพุ่ง 252.61 จุด รับมุมมองบวกหนี้กรีซ
23 มิ.ย. 2558

ดัชนีฮั่งเส็งตลาดหุ้นฮ่องกงปิดตลาดทะยานขึ้นในวันนี้ โดยดัชนีฮั่งเส็งเพิ่มขึ้น 252.61 จุด หรือ 0.93% ปิดวันนี้ที่ 27,333.46 จุด เนื่องจากนักลงทุนมีความหวังว่ากรีซและบรรดาเจ้าหนี้จะสามารถบรรลุข้อตกลงกันได้ภายในสัปดาห์นี้
ตลาดปรับตัวแข็งแกร่ง หลังจากบรรดาผู้นำยูโรโซนต่างแสดงความหวังว่าจะมีการบรรลุข้อตกลงประเด็นหนี้สินกับกรีซภายในไม่กี่วันนี้ เพื่อที่จะช่วยไม่ให้กรีซเผชิญกับภาวะผิดนัดชำระหนี้
ทั้งนี้ การประชุมรัฐมนตรีคลังยูโรโซน หรือยูโรกรุ๊ป เกี่ยวกับหนี้กรีซได้สิ้นสุดลงแล้วเมื่อวานนี้ โดยที่ประชุมให้การขานรับต่อข้อเสนอของกรีซ แต่ก็ขอเวลาอีกหลายวันเพื่อศึกษารายละเอียดในข้อเสนอดังกล่าว เพื่อพิจารณาว่าจะผ่านความเห็นชอบหรือไม่ โดยรัฐมนตรีคลังยูโรโซนจะประชุมกันอีกครั้งภายในสัปดาห์นี้